Քաղաքական կոնֆլիկտ

Քաղաքական կոնֆլիկտ,  հանուն իշխանության քաղաքականության սուբյեկտների տեսական ու գործնական պայքարն է՝ գոյություն ունեցող սոցիալ - քաղաքական կարգի տրանսֆորմացիայի կամ պահպանման համար, պետական-քաղաքական իշխանության տիրապետման, բաշխման ու վերաբաշխման նպատակով։

Քաղաքական կոնֆլիկտն առանձնահատուկ դիրք ունի  կոնֆլիկտների դասակարգման մեջ, որովհետև քաղաքականությունը ոչ միայն մշտական, այլև`բարձր կոնֆլիկտայնության ոլորտ է։ Պատմության ընթացքում ամենամեծաքանակ կոնֆլիկտներ տվել է հասարակական կենսագործունեության  քաղաքական ոլորտը։

Չնայած արդի ժամանակաշրջանում գլոբալ աշխարհաքաղաքական հակամարտության և ներհասարակական տարաձայնությունների մեղմացման ցանկությանը, մշակութային և տնտեսական  ինտեգրացման  տարաբնույթ նախագծերին, այդուհանդերձ քաղաքական կոնֆլիկտները շարունակում են ներպետական իրավիճակի և միջազգային հարաբերությունների  անբաժան մասը մնալ:Կոնֆլիկտաբանության առաջնահերթ խնդիրներից է  քաղաքական կոնֆլիկտների

 ծագման
 զարգացման 
 կառավարման

օրինաչափությունների ուսումնասիրությունը, դրանց բացասական հետևանքների առավել մեղմացման ուղիների փնտրտուքը։

Հայտնի կոնֆլիկտաբան Ռ.Դարենդորֆի կարծիքով ով ունակ է հաղթահարել կոնֆլիկտները` ընդունելով դրանց գոյությունը և կարգավորելով դրանք, նա կառավարում է պատմության ռիթմը։ Ով բաց է թողնում այդ հնարավորությունը, պատմության ռիթմը դարձնում է իր հակառակորդը։

Կոնֆլիկտների կանխարգելման ու կառավարման գործընթացում կարևոր դեր ունեն օրենսդրական մեխանիզմները։ Ժողովրդավարացման ամրապնդման պայմաններում հենց օրենսդրությունն է դառնում հասարակական կյանքի կայունացնող գործոն։ Կոնֆլիկտների լուծման առավել արդյունավետ հիմքը իրավականն է, որովհետև այն նպաստում է հակասությունների օրինական հաղթահարմանը, կայունացնում  ներքաղաքական իրադրությունը, ծնում իրավա-քաղաքական ու սոցիալ-տնտեսական հետևանքներ և երաշխավորում ընդունված որոշումները պետական հեղինակությամբ։

Կոնֆլիկտների լուծման ու կառավարման գործում այլ եղանակների մեջ կարևոր դեր ունի բանակցությունների գործոնը, ինչը կողմերին թույլ է տալիս յուրաքանչյուրին բավարարող համաձայնության հանգել, օգնում զերծ մնալ երկարատև իրավա-քաղաքական հակամարությունից, և արդյունքում` ֆինանսա-նյութական կորուստից  ու պարտության ռիսկից։

Ծանոթագրություններ 

Սոցիալական հոգեբանություն